钦定古今图书集成/理学汇编/字学典/第094卷 > 海岳名言 > 《评书》
## 钦定古今图书集成/理学汇编/字学典/第094卷 > 海岳名言 > 《评书》

葛洪天台之观，飞白为大字之冠，古今第一。欧阳询
“道林之寺”，寒俭无精神。柳公权《国清寺》，大小不相称，
费尽筋骨；裴休率意写牌，乃有真趣，不陷丑怪。真字
甚易，惟有体难，谓不如画笇匀，其势活也。
唐官告在世为褚、陆、徐峤之体，殊有不俗者。开元以
来，缘明皇字体肥俗，始有徐浩以合时君所好，经生
字亦自此肥，开元以前，古气无复有矣。

唐人以徐浩比僧虔，甚失当。浩大小一伦，犹吏楷也。
僧虔、萧子云传锺法，与子敬无异，大小各有分，不一
伦。徐浩《为颜真卿辟客》，书韵“自张颠血脉来，教颜大
字促令小，小字展令大，非古也。”

欧、虞、褚、柳、颜皆一笔书也，安排费工，岂能垂世？李邕
脱子敬，体乏纤浓，徐浩晚年力过，更无气骨，皆不如
作郎官时《婺州碑》也。董孝子、不空皆晚年恶札，全无
妍媚，此自有识者知之。沈传师变格，自有超世真趣，
徐不及也。御史萧诚书《太原题名》，唐人无出其右，为
司马系《南岳真君观碑》，极有锺、王趣，馀皆不及矣。